b'\n_START_ARTICLE_\nLietuvos komunist\xc5\xb3 partija\n_START_SECTION_\nAtsiradimas\n_START_PARAGRAPH_\nXIX a. 8-ajame de\xc5\xa1imtmetyje atsirado pirmieji marksistiniai rateliai, i\xc5\xa1 kuri\xc5\xb3 9-ajame susik\xc5\xabr\xc4\x97 pirmosios socialdemokratin\xc4\x97s organizacijos. Komunist\xc5\xb3 partijos pirmtakai buvo marksistai ir socialdemokratai\xc2\xa0\xe2\x80\x93 revoliucionieriai, kurie per\xc4\x97m\xc4\x97 revoliucin\xc4\x97s demokratijos ir liaudinink\xc5\xb3 tradicijas bei metodus, taip pat daug k\xc4\x85 i\xc5\xa1 Lenkijos darbinink\xc5\xb3 partijos \xe2\x80\x9eProletariatas\xe2\x80\x9c (Lietuvoje veik\xc4\x97 1881\xe2\x80\x931886\xc2\xa0m.), kuri propagavo Markso ir Lenino mokym\xc4\x85 bei proletarin\xc4\xaf internacionalizm\xc4\x85. Revoliuciniai demokratai tuo metu buvo \xc4\xafsimai\xc5\xa1\xc4\x99 \xc4\xaf Lietuvos socialdemokrat\xc5\xb3 partij\xc4\x85 (LSDP), Lietuvos darbo s\xc4\x85jung\xc4\x85, Rusijos socialdemokrat\xc5\xb3 darbinink\xc5\xb3 partij\xc4\x85 ir kitas socialdemokratines organizacijas. Pirmojo pasaulinio karo metu socialdemokratai\xc2\xa0\xe2\x80\x93 revoliucionieriai nutrauk\xc4\x97 ry\xc5\xa1ius su men\xc5\xa1eviki\xc5\xa1kais socialdemokratais ir 1916\xe2\x80\x931917\xc2\xa0m. Rusijoje suk\xc5\xabr\xc4\x97 pirm\xc4\x85sias Lietuvos bol\xc5\xa1evik\xc5\xb3 organizacijas. 1917\xc2\xa0m. ruden\xc4\xaf \xc5\xa1ios organizacijos reorganizuotos \xc4\xaf RSDDP(b) (nuo 1918\xc2\xa0m. kovo\xc2\xa0\xe2\x80\x93 RKP(b)) Lietuvos sekcij\xc4\x85. Aktyvistai prad\xc4\x97jo leisti pirm\xc4\x85j\xc4\x85 bol\xc5\xa1eviki\xc5\xa1k\xc4\x85 spaud\xc4\x85 lietuvi\xc5\xb3 kalba\xc2\xa0\xe2\x80\x93 laikra\xc5\xa1\xc4\x8dius \xe2\x80\x9eTiesa\xe2\x80\x9c, \xe2\x80\x9eKomunistas\xe2\x80\x9c ir t. t. Did\xc5\xbeiausi\xc4\x85 ind\xc4\x97l\xc4\xaf Lietuvos sekcijos tapimui atskira partija \xc4\xafne\xc5\xa1\xc4\x97 Lietuvos sekcijos centrinio biuro nariai Vincas Mickevi\xc4\x8dius-Kapsukas ir Z. Angarietis._NEWLINE_Pirmosios atskiros Lietuvos komunistin\xc4\x97s organizacijos prad\xc4\x97jo kurtis 1918\xc2\xa0m. pavasar\xc4\xaf. 1918\xc2\xa0m. vasar\xc4\x85 \xc4\xafkurta Lietuvos ir Baltarusijos socialdemokrat\xc5\xb3 darbinink\xc5\xb3 partija, vadovaujama P. Eidukevi\xc4\x8diaus. Greitai ji u\xc5\xbemezg\xc4\x97 ry\xc5\xa1ius su RKP(b) Lietuvos sekcijos centriniu biuru. 1918\xc2\xa0m. rugpj\xc5\xab\xc4\x8dio 14 d. Vilniuje surengtas nelegalus Lietuvos socialdemokrat\xc5\xb3\xc2\xa0\xe2\x80\x93 revoliucionieri\xc5\xb3 suva\xc5\xbeiavimas ir \xc4\xafkurta Lietuvos ir Baltarusijos komunist\xc5\xb3 partija. Buvo planuojama, kad ji veiks Vokietijos okupacijos teritorijoje, t. y. Lietuvoje ir vakar\xc5\xb3 Baltarusijoje, u\xc5\xbeimtoje Vokietijos kariuomene 1915\xc2\xa0m. ruden\xc4\xaf. 1918\xc2\xa0m. rugs\xc4\x97jo 15 d. prasid\xc4\x97jo pirmasis Lietuvos komunistini\xc5\xb3 organizacij\xc5\xb3 kongresas. Nutarta vadovautis pritaikyta Lietuvai RKP(b) programa. Tais pa\xc4\x8diais metais Vilniuje prasid\xc4\x97jo pirmasis Lietuvos ir Baltarusijos Komunist\xc5\xb3 Partijos suva\xc5\xbeiavimas, kuris fakti\xc5\xa1kai tapo pirmuoju Lietuvos komunist\xc5\xb3 partijos suva\xc5\xbeiavimu, nes Baltarusijos delegacija jame nedalyvavo. Suva\xc5\xbeiavimas reorganizavo partij\xc4\x85, i\xc5\xa1rinko Centrin\xc4\xaf komitet\xc4\x85, gal\xc5\xb3 gale sukurta Lietuvos komunist\xc5\xb3 partija su jai priklausan\xc4\x8diais 6 Lietuvos rajonais: Vilniaus, Kauno, \xc5\xa0iauli\xc5\xb3, Panev\xc4\x97\xc5\xbeio, Vilkavi\xc5\xa1kio ir Marijampol\xc4\x97s. Partija savo programoje tikslais paskelb\xc4\x97 skleisti proletarinio internacionalizmo, socialistinio patriotizmo, komunizmo id\xc4\x97jas ir kovoti su Vokietijos okupacija, bur\xc5\xbeuazinio nacionalizmo aprai\xc5\xa1komis bei darbinink\xc5\xb3 engimu._NEWLINE_LKP buvo kuriama kaip Rusijos komunistinio jud\xc4\x97jimo sudedamoji dalis ir formuojama Rusijos komunist\xc5\xb3 (bol\xc5\xa1evik\xc5\xb3) partijos id\xc4\x97jiniais-teoriniais bei organizaciniais pagrindais.\n_START_SECTION_\nLKP veikla tarpukario Lietuvoje\n_START_PARAGRAPH_\nPo 1920\xe2\x80\x931922\xc2\xa0m., LKP susid\xc5\xabr\xc4\x97 su nema\xc5\xbea partijos funkcionavimo problema. Dar labiau partijos gyvenim\xc4\x85 apsunkino prasid\xc4\x97jusios Lietuvos vald\xc5\xbeios represijos, antikomunistin\xc4\x97s opozicijos atsiradimas daugumoje Lietuvos miest\xc5\xb3. Komunistai partijos viduje prad\xc4\x97jo propagandin\xc4\x99 veikl\xc4\x85, nema\xc5\xbe\xc4\x85 pagalb\xc4\x85 KP suteik\xc4\x97 Komunistinis Internacionalas. 1921\xe2\x80\x931940\xc2\xa0m. LKP buvo Komunistinio Internacionalo Lietuvos Sekcija, atstovu prie Komunistinio Internacionalo Vykdomojo Komiteto (KIVK) nuo 1921 m. liepos buvo Zigmas Aleksa-Angarietis, nuo 1923 m. jo pavaduotoju buvo V. Kapsukas (nuo 1924 m. V. Kapsukas i\xc5\xa1rinktas kandidatu \xc4\xaf KIVK narius, nuo 1928 m.\xc2\xa0\xe2\x80\x93 KIVK nariu). V. Kapsuko iniciatyva 1920 m. Maskvoje \xc4\xafkurta Lietuvos sovietin\xc4\x97 partin\xc4\x97 mokykla. 1921\xe2\x80\x931936\xc2\xa0m. ten apmok\xc4\x97 apie 550 komunist\xc5\xb3._NEWLINE_LKP Lietuvoje buvo u\xc5\xbedrausta, veik\xc4\x97 nelegaliai, pagrindiniai jos darbai pokario prad\xc5\xbeioje buvo komunistin\xc4\x97s spaudos leidimas ir propagandin\xc4\x97 veikla, \xc5\xa1nipin\xc4\x97jimas TSRS naudai ir kita antivalstybin\xc4\x97 veikla, koordinuojama i\xc5\xa1 Maskvos per pasiuntinyb\xc4\x99 Kaune. 1926 m. rinkimus Lietuvoje laim\xc4\x97jo dvi did\xc5\xbeiausios kairiosios partijos\xc2\xa0\xe2\x80\x93 Lietuvos Socialdemokrat\xc5\xb3 Partija ir Valstie\xc4\x8diai liaudininkai. Be j\xc5\xb3 kita stipri j\xc4\x97ga buvo Krik\xc5\xa1\xc4\x8dionys-demokratai, bet LSDP ir LVL koalicija buvo pakankamai stipri, kad vest\xc5\xb3 valstyb\xc4\x99 norimu kursu. Legalizuota Komunist\xc5\xb3 Partija, pasira\xc5\xa1ytos kelios bendradarbiavimo sutartys su TSRS. Komunistai kaip legali j\xc4\x97ga \xc4\x97m\xc4\x97 rengti mitingus, kaltinti tautininkus ir Krik\xc5\xa1\xc4\x8dionis Demokratus organizuojant valstybin\xc4\xaf perversm\xc4\x85 ir pa\xc4\x8dius tautininkus kaltinti nacionalizmu bei fa\xc5\xa1izmu. 1926 m. gruod\xc5\xbeio 17 d. \xc4\xafvyko tautinink\xc5\xb3 organizuotas perversmas, Antanas Smetona tapo Lietuvos vadovu, daug socialdemokrat\xc5\xb3, komunist\xc5\xb3 ir komjaunuoli\xc5\xb3 suimta (nuteisti 1622 komunistai ir komjaunuoliai, i\xc5\xa1 j\xc5\xb3 146\xc2\xa0\xe2\x80\x93 su\xc5\xa1audyti), komunist\xc5\xb3 partija v\xc4\x97l u\xc5\xbedrausta. Su\xc5\xa1audyta dauguma Centro Komiteto nari\xc5\xb3, d\xc4\x97l to netrukus reik\xc4\x97jo rinkti nauj\xc4\x85 Centro Komitet\xc4\x85 ir reorganizuoti vis\xc4\x85 partij\xc4\x85 d\xc4\x97l smarkiai suma\xc5\xbe\xc4\x97jusio nari\xc5\xb3 skai\xc4\x8diaus._NEWLINE_1925 m. saus\xc4\xaf komunist\xc5\xb3 partijoje buvo 879 nariai. 1926\xc2\xa0m.\xc2\xa0\xe2\x80\x93 412, 1932\xc2\xa0m.\xc2\xa0\xe2\x80\x93 600, 1939\xc2\xa0m.\xc2\xa0\xe2\x80\x93 apie 2000.\n_START_SECTION_\nLKP ir Lietuvos nepriklausomyb\xc4\x97\n_START_PARAGRAPH_\n1989\xc2\xa0m. pabaigoje LKP atsiskyr\xc4\x97 nuo SSKP. 1990\xc2\xa0m. gruod\xc5\xbeio 8 d. LKP suva\xc5\xbeiavime partija pakeit\xc4\x97 pavadinim\xc4\x85 ir pasivadino Lietuvos demokratine darbo partija. 1990\xe2\x80\x931991\xc2\xa0m. tuo pat metu veik\xc4\x97 su partijos atsiskyrimu nuo SSKP nesutikusi Lietuvos Komunist\xc5\xb3 partija ant SSKP platformos, vadovaujama M. Burokevi\xc4\x8diaus._NEWLINE_1991\xc2\xa0m. sausio 11 d. LKP (SSKP) nusiunt\xc4\x97 ultimatum\xc4\x85 LR Auk\xc5\xa1\xc4\x8diausiai Tarybai, reikalavo vesti kov\xc4\x85 u\xc5\xbe nepriklausomyb\xc4\x99 laikantis okupacini\xc5\xb3 LTSR ir TSRS konstitucij\xc5\xb3 (remiantis 69 LTSR Konstitucijos straipsniu: \xe2\x80\x9eLietuvos TSR pasilieka teis\xc4\x99 laisvai i\xc5\xa1stoti i\xc5\xa1 TSR S\xc4\x85jungos\xe2\x80\x9c, o TSRS Konstitucija u\xc5\xbetikrina tas teises). Kit\xc4\x85 dien\xc4\x85 po ultimatumo AT vyko balsavimas, kurio metu reikalavimai buvo atmesti. T\xc4\x85 pa\xc4\x8di\xc4\x85 dien\xc4\x85 LKP (SSKP) \xc4\xafk\xc5\xabr\xc4\x97 Lietuvos nacionalin\xc4\xaf gelb\xc4\x97jimo komitet\xc4\x85, kurio pagrindin\xc4\x97 u\xc5\xbeduotis buvo atkurti Lietuvos TSR ir gr\xc4\x85\xc5\xbeinti sen\xc4\x85 LTSR Konstitucij\xc4\x85 (keitimui prireikus, elgtis pagal tos Konstitucijos nuostatas). LKP taip pat sudar\xc4\x97 savo vyriausyb\xc4\x99, pasiruo\xc5\xa1usi\xc4\x85 perimti vald\xc5\xbei\xc4\x85. Po sausio 13-osios \xc4\xafvyki\xc5\xb3 Lietuvoje KP pirmasis sekretorius Mykolas Burokevi\xc4\x8dius kelis kartus vie\xc5\xa1ai pasisak\xc4\x97 u\xc5\xbe ginkluoto valstybinio perversmo b\xc5\xabtinyb\xc4\x99, d\xc4\x97l ko LKP buvo apkaltinta valstybinio perversmo organizavimu ir u\xc5\xbedrausta. Rugpj\xc5\xab\xc4\x8dio 22 d. LKP vadovams ir keliems aktyvistams pateikti kaltinimai dalyvavimu Sausio \xc4\xafvykiuose (tarp j\xc5\xb3 ir pirmajam sekretoriui). 1999\xc2\xa0m. rugpj\xc5\xab\xc4\x8dio 23 d. M. Burokevi\xc4\x8dius su dar keliais aktyvistais nuteistas kal\xc4\x97ti 12 met\xc5\xb3 u\xc5\xbe \xc5\xbeudyni\xc5\xb3 ir valstybinio perversmo organizavim\xc4\x85.'